A felvételek befejezése után, de még az album kiadását megelőzően viták támadtak Schuster Lóránt politikai szerepvállalása miatt (a MIÉP színeiben indulva lett önkormányzati képviselőjelölt, majd képviselő). Ennek következtében Póka és Németh Gábor kiléptek, Deák Bill Gyula pedig letiltatta a vele készült felvételeket (bár a két általa énekelt roma dal bónuszként így is felkerült), azokat Rudán Joe újraénekelte. Később a vita egy időre rendeződött, 1999-ben Póka Egon, 2001-ben Németh Gábor visszatért, Deák Bill Gyula pedig vendégszerepelt 1999-ben a Népstadionbeli koncerten, az album 2009-es kiadására pedig a másik két általa énekelt dal is felkerülhetett.